Trump nou loshande die voorloper | Maroela Media
So Donald Trump het Suid-Carolina gewen. Hy het om die waarheid te sê die staat so ver gewen dat hy al 50 afgevaardigdes na die Republikeinse Party se nasionale kongres later vanjaar, verower het. Na 'n tweede plek in Iowa, het Trump nou twee agtereenvolgende oorwinnings op sy kerfstok. Hy loop voor in die peilings in die meeste state waar kiesers binne die volgende paar weke gaan stem. Geen politieke ontleder kan nou meer ontken dat Donald Trump die voorloper is om die presidentskandidaat vir die Republikeinse Party te word nie.
Trump se oorwinning in Suid-Carolina beteken egter nie dat die leierskap van die Republikeinse Party en ander leiers in die konserwatiewe beweging in die VSA warmer vir sy kandidaatskap sal word nie. Die teendeel is eerder waar. Met Jeb Bush wat nou aan die stryd onttrek het, is die gevestigde belange in die Republikeinse Party se volle fokus op Marco Rubio. As jy Facebook en Twitter dophou sou jy selfs kon dink dat Rubio voorloop in die stryd, ten spyte daarvan dat hy slegs derde in Iowa, vierde in New Hampshire en nou tweede in Suid-Carolina kon eindig. Rubio het dus nog geen staat gewen nie. Sy vooruitsigte om binne die volgende paar weke state te wen, is ook maar skraal.
Dit is egter belangrik om die rol van gevestigde belange in die Amerikaanse politiek te verstaan. Politieke partye wil graag sien dat kandidate met wie hulle goed vertroud is en wat nie vir onaangename verrassings sal sorg nie, aangewys word. Verder is daar 'n enorme steunwerwing (lobbying) bedryf in die VSA met groot maatskappye, ekonomiese sektore, burgerlike instellings en selfs internasionale regerings en organisasies wat bande met sekere kandidate smee deurdat hulle tot hierdie kandidate se veldtogte bydra en daardeur die guns van kandidate probeer wen. Vir hierdie instellings is geweldig baie op die spel en sal hulle in die volgende dae en weke alles in hul vermoë doen om Rubio as die kandidaat van die gevestigde belange te ondersteun.
Die realiteit is egter dat hierdie instellings tot nou toe grootliks onsuksesvol was. Die rede hiervoor lê in die verskuiwing van fokus onder lede van die Republikeinse Party. Demokrasie in die Midde-Ooste, die rooi gevaar in Rusland en vryhandelsooreenkomste met byna elke land en streek in die wêreld was nog in 2000 toe George W. Bush verkies is, vir Republikeine belangrik. Hierdie sake is nou baie minder belangrik.
Tydens die presidentskappe van Bush en Barack Obama het die sogenaamde deelnamekoers aan die arbeidsmark van meer as 67% tot net meer as 62% afgeneem. Mense staar vas aan die lae werkloosheidskoers in die VSA, maar besef nie dat daar die afgelope paar jaar 'n enorme toename in mense wat aan die arbeidsmark onttrek het, was nie. Baie van hierdie mense is ongeskoolde en semi-geskoolde middeljarige blankes wat voorheen in die vervaardigingsektor gewerk het en wat hul werk verloor het omdat die invoer van goedkoper produkte uit onder andere China werksgeleenthede in die Amerikaanse vervaardigingsektor vernietig het. Gedurende dieselfde periode was daar 'n groot toename in wettige en onwettige immigrasie na Amerika wat arbeidskoste afgedruk het en wat mededinging vir ongeskoolde en semi-geskoolde arbeid selfs verder verhoog het.
Hierdie mense het geen behoefte om teen Rusland of Iran oorlog te voer nie. Hulle stel nie belang in die teoretiese voordele van vryehandelsooreenkomste nie. Hulle wil nog minder weet oor die humanitêre motiewe vir asiel vir vlugtelinge. Hierdie mense, en daar is baie van hulle, wil weet hoe daar 'n beter toekoms vir hulle geskep gaan word. Donald Trump se anti-immigrasie, anti-oorlog en ekonomies-proteksionistiese standpunte spreek dus tot hierdie kiesers.
Geen politieke ontleder op CNN of Fox News gaan hierdie mense oortuig om vir 'n ander kandidaat te stem net omdat Trump luidrugtig en onbeskof is of omdat hy voorheen eintlik maar 'n liberalis was nie. Trump se praktiese idees soos goeie verhoudinge met Rusland, 'n muur tussen Amerika en Mexiko en die beskerming van die Amerikaanse vervaardigingsbedryf deur die heronderhandeling van handelsooreeenkomste met byvoorbeeld China, klink vir hierdie kiesers soos oplossings wat 'n werklike verbetering aan hul lewensomstandighede te weeg kan bring. Jare se leë beloftes deur verkose politici het hierdie mense sodanig skepties teenoor beroepspolitici gemaak dat 'n scenario waar hulle sal ophou om vir Trump te ondersteun, onwaarskynlik lyk.
Hoe lyk die pad vorentoe? Donald Trump sal waarskynlik eerskomende Dinsdag die koukus in Nevada wen. Daarna behoort hy op 1 Maart wanneer daar in 11 state gestem word, 'n meerderheid van die state te wen, hoewel Ted Cruz waarskynlik Texas en nog een of twee state in die Suide kan wen. Dit beteken dat Donald Trump teen begin Maart in 'n baie sterk posisie kan wees om die Republikeinse Party se presidentskandidaat te word.
Intussen sal politieke ontleders, joernaliste en politici bly sê dat Trump eintlik geen kans staan nie. Selfs nadat hy in Suid-Carolina gewen het, het die oudraadgewer van George Bush, Karl Rove, beweer dat Marco Rubio nou die voorloper is. Rove vermy natuurlik die feit dat Rubio nog nie een enkele staat kon wen nie.
Die uitdaging vir Donald Trump is om soos wat die aantal kandidate minder word sy steunbasis uit te brei. Daar is 'n wesenlike deel van die Republikeine wat nie van Trump hou nie en sou hulle almal teen hom verenig kan dit sake vir hom bemoeilik. 'n Peiling deur die Washington Post wys dat Trump in 'n tweemanstryd met Marco Rubio egter steeds 46% van Republikeine se steun sal geniet. Dit mag dalk teen middel Maart al wees wat hy nodig sal hê om genoeg afgevaardigdes te wen sodat hy in Julie in Cleveland, Ohio amptelik as die Republikeine se kandidaat aangewys kan word.
Terwyl die Republikeine in Suid-Carolina gestem het, het die Demokrate hul koukus in Nevada gehad en kon Hillary Clinton met byna 53% van die stemme daar wen. Sy loop nou weer effens gemakliker voor teen Bernie Sanders. Die moontlikheid van 'n stryd tussen Clinton en Trump raak al hoe sterker. Vir Trump om in November te wen sal hy egter sy steun onder meer geskoolde Republikeine moet uitbrei en sal hy werk moet maak van sy steun onder minderheidsgroepe. Trump staan geen kans om Hillary te wen indien hy nie minstens 10% van Afro-Amerikaners se stemme en 30% van die stemme van kiesers van Latyns-Amerikaanse afkoms kan wen nie. Trump sal ook op een of ander manier sy verhouding met die leierskap van die Republikeinse Party moet stabiliseer. Daar lê 'n paar maande van interessante politieke stryd in Amerika voor.
Trump, jou yster! Hoop jy kom heelbo uit en hou jou belofte om Afrika reg te ruk.
Mooi Trump nie net jou mense wat agter jou staan nie baie in die wereld agter jou.
Sluit asb sommer daai klomp oorlogsugtiges toe as jy inkom dat die wereld nie weer n probleem gaan he met hulle nie.Hoop en bid dat jy niks oorkom nie nie,dink jou lewe is baie in gevaar nou.
Lyk my Trump het die vinger op die pols! Hy diagnoseer die kwale wat niemand tot dusver kon doen nie.
Trump kom soms soos 'n ongeslypte diamant voor, maar eerder dit as 'n gepolleerde klip, want die VSA se buitelandse aksies gaan in die nabye toekoms verrykende gevolge he vir die res van die wereld. Daar was in die geskiedenis al net veel tannies met breiwerke langs brandstapels en guilotines wat vrolik giggel wanneer die vyand in ligte laaie staan of die bloed spat as die koppe rol.
Jammer om dit vir jou te se Mnr Trump, maar ek het 'n sterk vermoede "zupta" en "mugaabe" gaan sanksies teen jou instel.